ประธานคณะกรรมการประสานงานพรรคร่วมรัฐบาล ระบุอาจต้องขอให้ฝ่ายค้านเลื่อนการตั้งกระทู้ถามนายกรัฐมนตรีประเด็นการถวายสัตย์ปฏิญาณไปก่อน
ประธานคณะกรรมการประสานงานพรรคร่วมรัฐบาล ระบุอาจต้องขอให้ฝ่ายค้านเลื่อนการตั้งกระทู้ถามนายกรัฐมนตรีประเด็นการถวายสัตย์ไปก่อนเนื่องจากนายกรัฐมนตรีติดภารกิจลงพื้นที่        นายวิรัช รัตนเศรษฐ์ ประธานคณะกรรมการประสานงานพรรคร่วมรัฐบาล ได้ประชุมวิปรัฐบาลเพื่อพิจารณาวาระการประชุมสภาผู้แทนราษฎรในวันที่ 7-8 สิงหาคมนี้ ทั้งกระทู้ถามทั่วไป กระทู้ถามสด รวมถึงการปรึกษาหารือปัญหาความเดือดร้อนของประชาชน ซึ่งมีการแบ่งสัดส่วนผู้อภิปรายใหม่เป็น ส.ส.ฝ่ายรัฐบาล จำนวน 25 คน และ ส.ส.ฝ่ายค้านจำนวน 25 คน โดยนายวิรัช กล่าวถึงกรณีที่ฝ่ายค้านเตรียมยื่นญัตติกระทู้ถามสดถึงกรณีการถวายสัตย์ของคณะรัฐมนตรีในรัฐบาล พล.อ.ประยุทธ์ จันทร์โอชา ไม่ครบสมบูรณ์ ว่า อาจจะต้องขอให้ฝ่ายค้านเลื่อนญัตติออกไปก่อน เนื่องจากนายกรัฐมนตรีติดภารกิจเดินทางไปต่างจังหวัดไม่สามารถเข้าชี้แจงกระทู้ถามได้ เช่นเดียวกับกรณีเหตุการณ์ระเบิดทั่วกรุงเทพมหานครที่ควรปล่อยให้เจ้าหน้าที่ตรวจสอบข้อเท็จจริงเพื่อไม่ให้กระทบต่อรูปคดี         ประธานคณะกรรมการประสานงานพรรคร่วมรัฐบาล ยังกล่าวถึงกรณีการล่ารายชื่อถอดถอน นางสาวปารีณา ไกรคุปต์ ส.ส.ราชบุรี พรรคพลังประชารัฐ ว่า เป็นเพียงกระแส ซึ่งพรรคได้ให้กำลังใจนางสาวปารีณา เพราะไม่ได้มองว่าเป็นเรื่องที่กระทบภาพลักษณ์ความเป็น ส.ส.หรือกระทบพรรค และยืนยันว่าไม่มีการตำหนิหรือต้องตักเตือนแต่อย่างใด.